ಡೇವಿಸ್‌ ಕಪ್‌: ಜಪಾನ್‌ಗೆ ಮುನ್ನಡೆ ಒಸಾಕ, ಜಪಾನ್‌: ಜಪಾನ್‌ ತಂಡದವರು ಡೇವಿಸ್‌ ಕಪ್‌ ಟೆನಿಸ್‌ ವಿಶ್ವ ಗುಂಪಿನ ‘ಪ್ಲೇ ಆಫ್‌’ ಪಂದ್ಯದಲ್ಲಿ ಮೇಲುಗೈ ಸಾಧಿಸಿದ್ದಾರೆ. ಬೋಸ್ನಿಯಾ ಮತ್ತು ಹೆರ್ಜೆಗೊವಿನಾ ಎದುರಿನ ಹಣಾಹಣಿಯಲ್ಲಿ ಜಪಾನ್‌ ತಂಡ 3–0ರ ಮುನ್ನಡೆ ಗಳಿಸಿದೆ. ಐಟಿಸಿ ಉತ್ಸುಬೊ ಟೆನಿಸ್‌ ಕೇಂದ್ರದಲ್ಲಿ ಶುಕ್ರವಾರ ನಡೆದ ಸಿಂಗಲ್ಸ್‌ ವಿಭಾಗದ ಪಂದ್ಯದಲ್ಲಿ ಟ್ಯಾರೊ ಡೇನಿಯಲ್‌ 6–4, 6–2, 7–6ರಲ್ಲಿ ಟೊಮಿಸ್ಲಾವ್‌ ಬ್ರೆಕಿಕ್‌ ಅವರನ್ನು ಮಣಿಸಿದರು. ಎರಡನೇ ಸಿಂಗಲ್ಸ್‌ನಲ್ಲಿ ಯೊಶಿಹಿಟೊ ನಿಶಿಯೊಕಾ 6–4, 6–3, 6–3ರಲ್ಲಿ ಮಿರ್ಜಾ ಬೆಸಿಕ್ ವಿರುದ್ಧ ಗೆದ್ದು ಜ‍ಪಾನ್‌ಗೆ 2–0ರ ಮುನ್ನಡೆ ತಂದುಕೊಟ್ಟರು. ಶನಿವಾರ ನಡೆದ ಡಬಲ್ಸ್‌ ವಿಭಾಗದ ಹಣಾಹಣಿಯಲ್ಲಿ ಜಪಾನ್‌ ತಂಡದ ಬೆನ್‌ ಮೆಕ್‌ಲಾಚ್ಲನ್‌ ಮತ್ತು ಯಸುಟಾಕ ಉಚಿಯಾಮ 6–2, 6–4, 6–4ರಲ್ಲಿ ಟೊಮಿಸ್ಲಾವ್‌ ಬ್ರೆಕಿಕ್‌ ಮತ್ತು ನೆರ್ಮನ್‌ ಫಾಟಿಕ್‌ ಅವರನ್ನು ಪರಾಭವಗೊಳಿಸಿದರು. ಇತರ ಪಂದ್ಯಗಳಲ್ಲಿ ಅರ್ಜೆಂಟೀನಾ 2–0ರಲ್ಲಿ ಕೊಲಂಬಿಯಾ ಎದುರೂ, ಆಸ್ಟ್ರಿಯಾ 2–0ರಲ್ಲಿ ಆಸ್ಟ್ರೇಲಿಯಾ ಮೇಲೂ, ಕೆನಡಾ 2–0ರಲ್ಲಿ ನೆದರ್ಲೆಂಡ್ಸ್‌ ವಿರುದ್ಧವೂ ಮುನ್ನಡೆ ಗಳಿಸಿವೆ. ಪ್ರಜಾವಾಣಿ ಆ್ಯಪ್ ಇಲ್ಲಿದೆ: ಆಂಡ್ರಾಯ್ಡ್ | ಐಒಎಸ್ | ವಾಟ್ಸ್ಆ್ಯಪ್, ಎಕ್ಸ್, ಫೇಸ್‌ಬುಕ್ ಮತ್ತು ಇನ್‌ಸ್ಟಾಗ್ರಾಂನಲ್ಲಿ ಪ್ರಜಾವಾಣಿ ಫಾಲೋ ಮಾಡಿ.